Almal gons oor ‘skrikwekkende’ Diana-huldeblykDie kunswerk van Diana (Foto: Twitter via @shornkoomnins) Huldeblyke aan die ontslape prinses Diana van Wallis het onlangs weer wêreldwyd opgeduik tydens die 20ste herdenking van haar dood. Een van dié huldeblyke – ŉ kunswerk gemaak uit blomme wat die prinses se gesig uitbeeld – versprei egter om die verkeerde redes op sosiale media. Dié kunswerk, wat glo in Derbyshire in die ooste van die land pronk, het honderde sosialemediagebruikers op hol oor die verwronge beeld wat die kunswerk van Diana se gesig skets. Die kunswerk is glo ŉ inisiatief deur die plaaslike stadsraad en talle vrywilligers het deurentyd daaraan gewerk. Dit het glo meer as 120 ure geneem om die kunswerk te voltooi. Die kunswerk is gemaak met blare, blomme en eierdoppe en is opgerig om die ontslape prinses se bande met Derbyshire te vier. Sy het dié stad weke voor haar afsterwe besoek. Die kunswerk van Diana (Foto: Twitter via @shornkoomnins) Talle sosialemediagebruikers het opgemerk dié kunswerk beeld dalk eerder die televisiekarakter Worzel Gummidge uit – ŉ pratende voëlverskrikker wat die eerste keer in die Engelse romanskrywer Barbara Euphan Todd se boeke verskyn het. Volgens The Daily Mail het verskeie omstanders opgemerk die kunswerk is ietwat “skrikwekkend”. Talle Twitter-gebruikers het met dié stelling saamgestem. Gebruikers het veral die kunswerk se oë as die problematiese deel uitgewys. “Wel, ek gaan nie vanaand slaap nie,” het ŉ Twitter-gebruiker laat hoor. “Ek woon in die gebied, en laat ek jou vertel, ek kan haar oë op my voel, selfs in my huis,” het ŉ ander gebruiker geterg. “Dit maak my regtig baie kwaad as mense té vroeg Halloween-versierings opsit,” het ŉ ander gebruiker gespot. ŉ Woordvoerder van die stadsraad het gesê hy is bly die kunswerk bevorder gesprekke. “Alle kuns moet ŉ gesprekspunt begin en dit blyk die geval te wees met hierdie jaar se ontwerp. Die kunswerk is veronderstel om mense na die gebied te lok, en as sosiale media daartoe bydra dat meer mense na die werk kom kyk, is dit goed vir die dorp.” Die kunswerk sal glo nog tot 16 September in Derbyshire pronk.